ชี้ช่องทางเกษตรกรใช้ประโยชน์จาก FTA ขยายตลาดส่งออกแก้วมังกร ไปตลาดโลก
นางอรมน ทรัพย์ทวีธรรม อธิบดีกรมเจรจาการค้าระหว่างประเทศ เปิดเผยว่า ลงพื้นที่พบปะเกษตรกรผู้ปลูกแก้วมังกร จังหวัดเลย ซึ่งเป็นจังหวัดที่ปลูกแก้วมังกรมากที่สุดในประเทศไทย โดยเกษตรกรให้ความสนใจกับกิจกรรมการจับคู่ธุรกิจเพื่อหาตลาดใหม่ของกระทรวงพาณิชย์ พร้อมได้ให้คำแนะนำเรื่องการใช้ประโยชน์จากความตกลงการค้าเสรี (FTA)  เพื่อขยายไปสู่ตลาดต่างประเทศ เนื่องจากประเทศที่ไทยมี FTA กับ 15 ประเทศ ได้ยกเลิกการเก็บภาษีศุลกากรกับแก้วมังกรส่งออกจากไทยแล้ว ยกเว้นมาเลเซียและเกาหลีใต้ จึงเป็นโอกาสดีของเกษตรกรผู้ปลูกแก้วมังกรของไทยในการขยายตลาดส่งออก ขณะเดียวกัน หลังจากที่ไทยและซาอุดีอาระเบีย กลับมาฟื้นความสัมพันธ์ระหว่างกัน จะเป็นโอกาสดีของการขยายตลาดแก้วมังกรไปยังตะวันออกกลางเพิ่มขึ้นด้วย นอกจากนี้ เกษตรกรยังเห็นความสำคัญของการพัฒนาหาสายพันธุ์ใหม่ที่สามารถตอบโจทย์ความนิยมของผู้บริโภค รวมทั้งการนำเทคโนโลยีเข้ามาช่วยเพิ่มประสิทธิภาพการผลิตมากขึ้น ทั้งนี้ ในปี 2564 ไทยส่งออกแก้วมังกรไปตลาดโลกกว่า 51 ล้านบาท โดยตลาดส่งออกสำคัญ ได้แก่ เมียนมา รัสเซีย  ซาอุดีอาระเบีย คูเวต และ สปป.ลาว